Η επίδραση της διατροφής της εμπλουτισμένης με αντιοξειδωτικά στη θεραπευτική αντιμετώπιση των ασθενών που πάσχουν από ιδιοπαθείς εμβοές των ώτων
Authors: Πετρίδου Άννα 
Published: September 2021

Οι ιδιοπαθείς υποκειμενικές εμβοές των ώτων είναι η αντίληψη του ήχου χωρίς την ύπαρξη εξωτερικών ερεθισμάτων, χωρίς κάποια αναγνωρίσιμη αιτία. Το οξειδωτικό στρες πιθανά εμπλέκεται στην παθογένεσή τους και ποικίλες αντιοξειδωτικές ενώσεις έχουν μελετηθεί ως πιθανές θεραπευτικές προσεγγίσεις. Στόχος της παρούσας μελέτης ήταν η διερεύνηση της αποτελεσματικότητας των αντιοξειδωτικών συμπληρωμάτων που παρείχαν βιταμίνες, μέταλλα και φυτοχημικά σε συνδυασμό με α-λιποϊκό οξύ (ALA) στις παραμέτρους των εμβοών, την υποκειμενική ενόχληση λόγω αυτών και σε δείκτες οξειδωτικού στρες και αντιοξειδωτικής ικανότητας σε ασθενείς με ιδιοπαθείς εμβοές. Η παρούσα μελέτη αποτελεί μια τυχαιοποιημένη, διπλή-τυφλή, ελεγχόμενη με εικονικό φάρμακο, κλινική δοκιμή. Οι ασθενείς (N=70) εντάχθηκαν τυχαία στην ομάδα αντιξειδωτικών (Ν=35) ή την ομάδα του εικονικού φαρμάκου (placebo) (Ν=35) για 3 μήνες. Στην έναρξη της μελέτης, έγινε πλήρης αξιολόγηση δημογραφικών, ιατρικών, ανθρωπομετρικών, διατροφικών και αιματολογικών δεδομένων. Οι μεταβλητές που αξιολογήθηκαν ως προς τη μεταβολή τους μετά την παρέμβαση ήταν η ένταση, η συχνότητα και το ελάχιστο επίπεδο ηχοκάλυψης των εμβοών (MML), το σκορ στα ερωτηματολόγια υποκειμενικής ενόχλησης λόγω των εμβοών (THI, TFI, VAS) και η ολική αντιοξειδωτική ικανότητα ορού (TAC), η οξειδωμένη LDL (ox.LDL). και η υπεροξειδική δισμουτάση (SOD).Τα αποτελέσματα έδειξαν ότι η ένταση και το MML των εμβοών μειώθηκαν σημαντικά μετά την παρέμβαση μόνο στην ομάδα των αντιοξειδωτικών (p<0,001) και ο βαθμός μεταβολής διέφερε σημαντικά μεταξύ των δύο ομάδων (p<0,001). Η συχνότητα των εμβοών δε μεταβλήθηκε σημαντικά σε καμία από τις δύο ομάδες. Επίσης, τα σκορ στα ερωτηματολόγια THI, VAS και στις υποκλίμακες TFI-χαλάρωση και TFI-συναισθήματα μειώθηκαν σημαντικά στην ομάδα των αντιοξειδωτικών ενώ καμία αλλαγή δεν παρατηρήθηκε στην ομάδα του εικονικού φαρμάκου. Ο βαθμός μεταβολής των σκορ στο THI και στις υποκλίμακες TFI-χαλάρωση και TFI-συναισθήματα διέφερε σημαντικά μεταξύ των ομάδων. Επιπλέον, παρατηρήθηκαν σημαντικές μειώσεις στις ακουστικές οδούς στις συχνότητες των 250 Hz, 500 Hz, 1000 Hz, 2000 Hz και 6000 Hz μόνο στην ομάδα των αντιοξειδωτικών, ενώ καμία μεταβολή δεν παρατηρήθηκε στην ομάδα του εικονικού φαρμάκου. Σχετικά με τις μεταβολές των δεικτών οξειδωτικού στρες και αντιοξειδωτικής ικανότητας, τα επίπεδα TAC μειώθηκαν σημαντικά και στις δύο ομάδες, ενώ τα επίπεδα SOD και ox.LDL δεν άλλαξαν σε καμία από τις δύο ομάδες. Οι διαφορές μεταξύ των ομάδων στις μεταβολές των TAC, SOD και oxLDL ορού μετά την παρέμβαση ήταν ασήμαντες. Τα αποτελέσματα αυτής της μελέτης έδειξαν ότι η χορήγηση αντιοξειδωτικών συμπληρωμάτων με βιταμίνες, μέταλλα, φυτοχημικά και ALA θα μπορούσε να ωφελήσει τα άτομα με ιδιοπαθείς εμβοές καθώς φάνηκε ότι μειώνει την ένταση και το MML των εμβοών καθώς και την υποκειμενική ενόχληση. Ωστόσο, η επίδραση των αντιοξειδωτικών συμπληρωμάτων σε δείκτες οξειδωτικού στρες και αντιοξειδωτικής ικανότητας σε ασθενείς με εμβοές χρειάζεται περαιτέρω διερεύνηση.